
Nemi korrekciós műtétek eredményességének megítélése

Bevezetés
A nemi fejlődési rendellenességgel (DSD) született gyermekek ellátása komoly kihívást jelent, ezért kiemelt figyelmet kell fordítanunk szakszerű ellátásukra, különös tekintettel a sebészeti beavatkozásokra. Kutatásunkban a Semmelweis Egyetem Gyermekgyógyászati Klinika Tűzoltó utcai Részlegén feminizáló genitoplasztika (FG) műtéten átesett gyermekek hosszú távú eredményeit vizsgáltuk.
Célkitűzés
Kutatásunk fő célja a Klinikán végzett FG műtétek hatékonyságának átfogó értékelése, beleértve a műtéti eredményességet, a funkcionális és esztétikai, illetve a páciensek életminőségére gyakorolt hosszú távú hatásokat. További célunk, hogy felmérésünkkel hozzájáruljunk a műtéti technikák fejlesztéséhez, összehasonlítva a régi típusú (klitororedukciós) és az új típusú (corporeal sparing dismembered clitoroplasty - CSDC) nemi korrekciós műtéteket.
Módszer
Vizsgálatunk retrospektív módon, 19 CAH és 1 aromatáz enzim defektus miatt átmeneti nemi jelleggel született, a Klinikán 1999-2020 között FG műtéten átesett leány beteg (46,XX) adatait dolgozta fel. A résztvevők közül 15-en a CSDC, míg 5-en a klitororedukciós műtéti technikával kerültek ellátásra. Az adatgyűjtés kérdőíves formában, korcsoport szerinti bontásban történt.
Eredmények
A 6-12 és 13-15 éves korcsoportban minden beteg a CSDC technikával került ellátásra, mely funkcionális és esztétikai szempontból is eredményesnek bizonyult. A 16 éves kortól felnőttekig tartó korcsoportban a két műtéti típus összehasonlítására került sor. Fizikális panaszok mindkét esetben hasonló arányban jelentkeztek; esztétikai szempontból a klitororedukciós műtéten átesettek nemi szerveik megjelenését 10-ből 5.4 pontra, a CSDC műtéten átesettek 10-ből 5.8 pontra értékelték, és a betegek 27,3%-a változtatna azok kinézetén. A klitororedukciós műtét esetén fájdalom, kellemetlenség és szexuális nehézségek gyakrabban jelentkeztek. A CSDC műtéten átesettek nemi életüket átlagosan 10-ből 6.3 pontra, míg a klitororedukciós műtéten átesettek csak 10-ből 6 pontra értékelték.
Következtetések
Az eredmények alapján a CSDC műtéti technika magasabb elégedettséget eredményezett az esztétikai és szexuális funkciók terén. Vizsgálataink alapján a teljes elégedettség eléréséhez a műtéti technika további fejlesztései szükségesek. Kutatásunk eredményei iránymutatást nyújthatnak a DSD kezelési protokollok fejlesztéséhez, elősegítve a szakma folyamatos fejlődését és a betegek életminőségének javítását.



